Cesarhanmun/geonobi-data huggingface dataset:
地名: 江東 (平安道, 縣（監）)
年: 1596.0

○乙巳/判中樞府事尹斗壽、左議政金應南、知中樞府事鄭琢、右議政李元翼等請對, 答曰: "依啓。" 午初, 上御別殿, 引見四大臣。 承旨許筬入。 應南曰: "臣等昨日群會于備邊司, 備聽下情, 卽欲請對, 而只緣日寒, 故以啓辭暫達, 而批答嚴峻, 臣等良不自安, 抑亦因此群下洶懼。 賊未渡海, 而人心先動, 至於天使調糧之軍皆走, 長興庫亦不進排紙地, 公事皆廢閣, 都人驚動, 莫此爲甚。 市井人等, 以此齊訴于東門, 願守京城云。" 斗壽曰: "若大駕播遷, 則反不如壬辰。 內殿雖出, 而自上必爲守城之計可矣。 棄京師如海州, 則朝廷漠遠, 命令不通。 若內殿先歸江華, 而自上觀勢, 不得已而駐江華, 則斯可據險, 若不久淹於此, 則由船路, 可以達於海州、牙山倉粟, 可以運來。 且砲手妻子, 亦宜置之江華。 臣達夜不寐, 十分思量, 國家之大計, 惟江華稍可。 備邊司堂上之意, 亦如此。" 琢曰: "海州儲積, 纔二百餘石, 而江華則通於下三道。 自此雖移駐他處, 而舟楫備具則可矣。 自上商量, 觀勢處置。 內殿則宜先抵江華。 小臣意見, 與斗壽同。 伏願另加體念。" 應南曰: "海州山城, 自上雖以爲好, 而其亦赭山也。 江華迫近京師, 統制下三道。 若不入江華, 則京城爲棄地矣。 今者賊未渡海, 而先爲搖蕩, 則大事去矣。 將何以濟? 勢若危迫, 則令軍中先送砲、殺手妻子, 使之安頓, 而自爲防守可也。" 斗壽曰: "海州之民, 皆望上來, 然國家大計, 所在必愼, 如或一陷則不可復振, 人心渙散, 則不可復合。" 琢曰: "下三道失守, 則京城無可爲, 京城失守, 則他路無可爲。 而江華近於京, 下有三道之輸, 上有大國之援, 欲保京城, 則必以江華爲歸。" 斗壽曰: "禦倭宜莫如舟師。 渠船本脆薄, 將倭船尤爲輕捷。 故若一遭放砲, 而以舟師入於長門浦, 使元均守永登浦, 賊船之來, 以砲迎擊, 則似或便利。" 琢曰: "倭賊極畏舟師。 使李舜臣帥舟師以擊之, 則可以破淸賊之先鋒。 衆寡雖不敵, 而摧陷則有之。" 應南曰: "胡應元云: ‘遼兵五百餘名, 近當出來’ 云。" 琢曰: "假使內殿不得已有行, 當從容觀勢, 不爲率爾, 則人心稍定矣。" 自上皆默然不答。 應南曰: "下情不勝悶迫。 國家糧餉, 只恃此處, 而他無儲積處, 萬一失此, 則平壤無千石之穀。" 斗壽曰: "在平壤者, 只六百石矣。 元翼曰: "小臣將爲南下, 馬頭先文, 似乎蒼黃, 故欲送先文而隨往矣。 第都城洶洶, 上下疑阻, 臣竊悶焉。 必須上下相信, 情意交孚, 然後可以見效。 一昨答備邊司, 殊似未安。 伏願自上無(然)
                〔爲〕
              嚴峻, 必於常規外, 頻接大臣、臣僚, 似若一家之事, 情義不隔, 密勿論議, 使宮中、府中, 俱爲一體, 乃可濟也。 今緣批答若此, 故下不達上心, 上不知下情, 凡百所爲, 落落難合。 雖以天地之道, 若不交泰, 則萬物不能遂其生。 況君臣上下, 情不相孚, 而有能成務濟事之理乎?" 斗壽曰: "臣竊聽群下之言, 以爲延安、白川, 當初殘弊無形, 自內殿入來之後, 漸向蘇復矣。 當初, 欲使內殿, 必爲入來者無他, 專爲蘇殘而已。 以今觀之, 可謂聖慮至遠, 非臣等意慮之所及也。" 元翼曰: "自上深有遠慮, 欲保合人和, 故有此擧措。 小臣在南邊時, 以爲通信一事, 必不爲無事而然, 自天朝有羈縻之計, 故不得已而爲之。 非欲爲和議而致此, 然小臣惶恐, 不敢仰達。" 斗壽曰: "臣等計不獲已, 黽勉爲此。 豈云十分好事而爲之?" 元翼曰: "今以爲必亡國, 則不可也。 倭賊雖來, 必思某條防禦。 況渠亦有滅亡之勢, 何必獨强於我乎? 雖或至於狼狽, 而備邊司則以爲, 內殿亦不出, 而嬰城固守, 其可也。 大槪見人心不定, 搖動太早。 若此不已, 將至空城, 天兵出來之際, 館待何由? 況國之一脈, (可)
                〔何〕
              以支撑? 中殿雖去國, 而或東宮與大臣侍在, 維持鎭定, 思所以保國, 則雖或敗衂, 豈無支久之勢, 何必遽就於亡乎? 不然而但欲求安於大國, 使賊直向西路, 則自此又移他處, 雖欲保存, 其可得乎?" 應南曰: "自上及東宮, 仍在京城, 則國脈可續。 唯此京城有儲糧, 捨此則非計矣。 無已, 則祗令內殿, 抵江華, 而召募四方義士, 則豈無感激者?" 元翼曰: "國脈貴在不絶。 自上必講究好樣處置, 思所以扶持, 雖自上求安於大國, 而亦使某大臣守城, 庶免瓦解分崩之患。 凡將官、士卒, 必頭戴君上, 然後雖一日, 可得相統屬。 今日之賊, 雖曰難禦, 豈可謂之遽亡乎?" 上曰: "何日發行?" 元翼曰: "一路出先文而屢止, 今十七日間, 當爲下去矣。" 上曰: "屢欲引見, 而予素以病質, 重遭寒感, 未得頻見, 是人君之罪也。 國事雖好亦同, 不好亦同。 但昨日之言則不然, 恐事勢當如此, 予何敢歸咎於臣僚乎?" 上曰: "雖有某條處置, 須從外議爲之。 海州有兒子胎藏, 前此嘗權藏於山矣。 軍器則欲預爲輸置。 人君豈不告於大臣, 而獨往何處乎? 權藏看審事, 不得不爲。" 許筬曰: "自上早晩, 倘向海州, 則山城(雖)
                〔須〕
              固築。 他處雖皆好, 而北門鄕校, 傍城不如內面。 賊若從鄕校後嶺放砲, 則不可以防禦。 必作土窟, 然後可期守禦矣。" 上曰: "監司暫爲修築, 而心謂此處未盡。 彼承旨言是矣。 海州山城之穀, 監司亦措置之矣, 山城所儲, 只二百餘碩云, 計將如何?" 元翼曰: "自上雖求安大國, 而使東宮, 必留駐中間, 鎭壓人心。" 筬曰: "李元翼之言甚好。 若有不逞之人, 乘時作惡, 稱臣於淸正, 則豈不難哉? 京城闊大, 決不可守。 使李元翼專任南方之事, 兼以傳通上道, 則雖有奸民孽牙, 莫得肆志矣。 宋
              眞宗幸蜀、幸金陵, 而契丹自退。 石晋七代之時, 大擧入寇, 而擁兵坐大明府。 國情解體, 然後國得以安。 淸正雖曰前此能戰克, 而竊聞元景諶之奴, 居開城府, 爲倭所禽, 隨淸正軍, 入晋州之戰。 晋州之城子崩壞, 不可夜擊, 淸正以爲夜不能築, 故且待朝, 朝見之, 盡築矣。 我軍斬倭頭奪倭旗傳說, 然後乃克之。 以此言觀之, 淸正非必戰士也。 戮力合戰, 則不如壬辰之事矣。" 元翼曰: "常時則不敢仰喩, 若有急迫, 則必須擇武士, 有旨連續下送。 若命令阻絶, 則軍士解體矣。" 上曰: "此欲常下命令之意乎?" 元翼曰: "脫若危急, 則使武士藏其家屬, 而巡察使及小臣處, 續爲有旨宜當。" 上曰: "其言則不須再言。" 斗壽曰: "大同江上江東下來之水, 合流於三登。 復設三登, 使武人守之如何? 此李元翼爲監司時所爲矣。" 元翼曰: "未知今則如何也。" 上曰: "納粟爲官之意, 言之未安矣。 劇賊在境, 若少有武夫, 雖似麤豪, 而臨亂可用, 當棄瑕而錄用可矣。 且納粟授官, 非謂必以納粟爲官, 欲於其中, 擇可用者, 使宰相薦用之。 大槪納粟則人皆譏侮, 故應納者亦羞爲之。" 筬曰: "戶曹欲於納粟後, 錄勳矣。" 斗壽曰: "以納粟錄勳, 未安矣。" 上曰: "察爲之。 若防礙則不可爲也。"
地名: 江東 (平安道, 縣（監）)
年: 1626.0

○平安監司尹暄馳啓曰: "昌城府使金時若馳報內: ‘徐孤臣火牌及馬文云: 「奴酋先犯江東, 後搶廣寧, 遊兵已到孤山, 故仍爲請兵」 云。 元咨一角, 傳書上送’, 而果如其言, 則當此境內屯兵飢餓之日, 必有索糧之事, 罔知所答。" 云。

○癸亥/平安監司尹暄馳啓曰: "唐將徐孤臣言: ‘賊將劉愛塔, 開原之人, 而早年被擄者也。 使㺚子
              李姓者, 持諺書出送曰: 「奴酋死後, 第四子黑還勃烈承襲, 分付, 先搶江東, 以除根本之憂, 次犯山海關、寧遠等城」’ 云。"
地名: 江東 (平安道, 縣（監）)
年: 1724.0

○戊寅/憲府
                【執義柳綏、持平李普昱。】
              啓論: "江東縣監趙昌來, 簽丁之時, 陰使由吏, 從中受賂, 潛自頉免, 官屯打作之際, 出送衙奴, 作弊民間, 去秋田政, 專委親信監色, 不分災實, 勒捧田米四百餘石, 放賣潤橐。 鴻山縣監李慶錫, 輕薄反覆, 回互鄙汙, 昨年字牧之除, 物議譁然, 佯若不聞, 冒沒赴任。 莅官之後, 操縱殺獄, 賄賂公行, 家在隣比, 駄載陸續。 請罷昌來、慶錫職。" 上從之。
地名: 江東 (平安道, 縣（監）)
年: 1836.0

○壬申/上御熙政堂, 引見大臣備局堂上。 大王大妃曰: "向來陵幸祭駄陪去時, 婢子爲祭官所止呵, 始認偶然, 日前陪去之飯監許, 又有此事云。 祭駄自有所重, 則止呵實爲未安。 承宣退出, 以此意警飭可也。" 左議政洪奭周, 請捧現告拏處, 大王大妃曰: "不必張大, 姑爲申飭, 使之後勿如是可也。" 奭周曰: "大政非久當行矣。 今日國勢民命之所寄, 專在於字牧之任。 知人之難, 自古已然。 而曾前屢試之人, 旣有實蹟之可按, 至於罷軟昏憒, 全不勝任, 與貪汚殘刻, 無意恤民者, 雖在未試之前, 亦當莫掩於公議。 秉銓之臣, 今方登筵, 更以此意, 預加勉飭。" 大王大妃曰: "所陳誠如予意。 而前後申飭, 銓官終無對揚之實效, 有飭而無效, 則飭將何益? 予則不欲更言。 第當觀之而已。" 奭周曰: "自上以不欲提飭爲敎, 而辭旨之截嚴, 實倍於提飭。 今日掌銓之臣, 皆是朝家倚毗之人, 而又登筵席, 聞比下敎, 豈敢不惕然震懼, 思所以精白對揚乎?" 大王大妃曰: "大殿方在沖年, 國勢孤危, 予於哀疚之中, 不省外事, 凡百施措, 惟倚望廷臣而已。 銓官之擇守令, 非但爲民, 卽爲國也。 守令已試之人, 臧否不難聞知, 而揀選之際, 未見其取捨之必當, 誠極慨歎矣。" 大王大妃曰: "江東前倅嚴錫履, 聞有治績。 亦是可用之人, 而不幸身故, 實爲惻然矣。" 奭周曰: "倖門多岐, 恩賞太頻, 殆不識朝廷官爵之爲貴, 此實目下弊端之最可憂歎者。 而雖以武臣之雜岐陞資言之, 宣薦初仕之綽有前程者, 又何可不踐階級徑, 躐於匪次之職乎? 至於參下宣傳官之直超緋玉, 尤是前所未聞。 日前騎曹試射時, 以參外實職陞資者, 竝令勿施, 此後宣薦參下官之以射技, 當在論賞之科者, 勿爲超資, 只以陞六施行之意, 請著爲定式。" 大王大妃從之。
地名: 殷山 (平安道, 縣（監）)
年: 1428.0

○平安道都體察使黃喜, 與都節制使同審各官城堡虛實及各官合入便否以啓: "安州邑城, 周回一萬四千二百八十五尺, 今皆頹落, 城基過大, 守禦爲難。 故今尺量減築處, 新舊基幷九千七百七十五尺, 其低微不實處, 今皆改築, 以肅川、价川、順川、永柔等官人民入保。 价川郡
              朝陽土城基, 周回一萬一千三百九十三尺。 外面多平夷, 內面則城基高峻, 數峯高大, 平地陜隘, 人物可居處甚窄。 若値旱乾氷凍, 則必有水泉不足之患。 价川郡
              大林寺洞新城基, 周回一萬二千八百九十尺。 南面平地八百九十尺, 北面低微處一千一百五十尺, 東面低微處四百尺, 其餘則皆土山。 外面高峻, 內面平地寬廣, 亦無水泉不足之患, 堪爲邑城, 然城基過大。 且安州及藥山城, 相去不遠, 守禦人物, 力分難支。 撫山地藥山城, 周回二萬八千三百二十五尺。 乃義州、朔州、江界直指之路, 三道中央也。 城基外面四方, 巖石高峻, 內面土地寬闊, 亦宜置邑。 南東門道本平易, 若於西門除治道路, 則軍馬出入爲易, 實是天作之基。 且乙未年造築後, 暫不頹落, 宜加築低微處, 且修城內巡城之路。 合撫山、延山爲一州, 稱大都護府, 置府使判官, 以都節制使, 兼任府使。 但城內外之田, 膏腴者少, 鄕吏日守官奴婢等, 常在官門, 居計實難。 近城十里新來各戶, 宜限年減租, 鄕吏則期以富盛, 除遼東騎載之役, 以厚其生。 且依平壤府例, 量設土官, 使邊民樂於趨赴, 以成巨鎭。 以泰川、熙川、嘉山、定州、雲山、博川、朔州、德川、孟山等官人民入保。 雲山郡
              靑山城, 周回一萬六千九百九十七尺。 城之內外險阻, 出入爲難, 故宜令老弱男女入保避難, 但城內平地甚窄, 軍馬難於出入, 以理山、昌城、碧潼等官入保。 熙川邑城古基, 周回六千四百二十尺。 今尺量減築處, 新舊基幷三千九百三十六尺。 視年豐歉, 量民勞逸, 以石改築。 自此向江界之路, 狄餘、合排防墻古基及向理山之路, 棘城防墻古基, 極爲阨險, 可以一當百, 乞幷修築。 又於其內, 連設小堡, 以爲詗候者所依。 江界、閭延, 則本是極邊, 四無救授之兵, 脫有大事, 則當擧邑逾嶺, 退保熙川城, 宜以江界軍糧, 量除一年經費及凶荒斂散之用, 其餘則每年納于熙川城, 熙川軍資, 亦當量宜納于藥山城。 平壤府邑城, 以江東、三登、祥原、中和、江西、龍崗、三和、咸從、甑山、順安等官入保。 慈山郡山城, 以殷山、成川、陽德等官入保。 郭山郡
              能化城, 以隨川、宣川等官入保。 龍川郡邑城, 以鐵山、麟山、定寧、義州等官入保。 上項各官合入城子, 竝依舊以合入各官, 每年軍資之數, 分程途遠近, 量宜轉輸, 餘悉納于其官城子, 以備居民凶荒之資。" 從之。
地名: 殷山 (平安道, 縣（監）)
年: 1447.0

○刑曹申: "彦陽囚典農寺婢善非, 與奸夫殺其夫, 依律凌遲處死; 殷山囚朴存信等二人四犯竊盜絞; 宣川囚高春奉殺人斬。" 從之。
地名: 殷山 (平安道, 縣（監）)
年: 1458.0

○義禁府啓: "慈山人任有紀、任孝善誣告慈山、肅川、殷山、順川等邑守令謀反, 罪應反坐凌遲處死、其父子處絞。 平壤少尹金永濡、判官朴哲孫當慈山等邑守令被告上來時餞慰, 罪應杖一百、流三千里。 吏曹正郞康孝文受慈山郡事曺晋卿所贈人蔘十兩, 罪杖七十, 晋卿贈孝文人蔘, 罪笞二十, 代納虎豹皮之罪, 雖犯在赦前, 當論以贓吏。" 從之, 但有紀、孝善之父子減絞爲奴, 永濡、哲孫、孝文只收告身。
地名: 殷山 (平安道, 縣（監）)
年: 1468.0

○命刑曹、司憲府, 放徒役者金從直、崔寶文、崔義諾、池元、朴哲石、金莫介、成玉堅、魏加叱同、張化上、裵每邑金、金永右、金桂生、金自守、崔尙明、金山、李殷山、金遇、南夫貴、金生、金自楊、車化主、高純成, 充軍者省孚、朴瑾、朴種康、邊對文、李紹宗、李玉山、徐克終、韓自亨, 官奴定屬者卞居仁、金繼童、朴亨地, 官奴永屬者崔淸江、李擇、今音達, 驛吏定屬者德厚、仲禮, 流人楊雪敬、李季男, 徙居人佛萬, 安置人松鶴妻, 及明敏婢小非, 及孔仁敬、尹泳、趙禮宗、朴莾、李至、蔡致義、李公麟、朴長胤、鄭承敬, 外方從便人趙頓一等。 又命安置人崔孟漢ㆍ崔季漢、流人尹克昌等, 從願移置; 玄風官奴永屬金秋, 從願移定。
地名: 殷山 (平安道, 縣（監）)
年: 1593.0

○經略移咨: 大槪, 本國八道之中, 某道、某邑, 倭奴盡數占據; 某道上犯; 某道未犯; 某處某道, 全未入境, 逐一備細, 開寫明白, 咨復施行。 回咨曰: ‘如平安道
              平壤府城ㆍ中和ㆍ祥原等郡, 俱經焚蕩占住。 寧邊ㆍ肅川ㆍ成川ㆍ定州ㆍ安州ㆍ龜城ㆍ朔州ㆍ昌城ㆍ義州ㆍ江界等府鎭、德川ㆍ順川ㆍ熙川ㆍ雲山ㆍ嘉山ㆍ郭山ㆍ宣川ㆍ鐵山ㆍ龍川ㆍ渭原ㆍ碧潼ㆍ博川ㆍ理山ㆍ寧遠ㆍ慈山ㆍ价川等郡、甑山ㆍ咸從ㆍ江西ㆍ永柔ㆍ龍崗ㆍ三和ㆍ順安ㆍ江東ㆍ三登ㆍ陽德ㆍ孟山ㆍ泰川ㆍ殷山等縣, 俱賊未入境。 黃海道
              黃州ㆍ海州ㆍ瑞興ㆍ平山ㆍ豐川等府鎭、鳳山ㆍ谷山ㆍ遂安ㆍ信川ㆍ安岳ㆍ載寧ㆍ白川等郡、新溪ㆍ牛峯ㆍ文化ㆍ松禾ㆍ長淵ㆍ瓮津ㆍ康翎ㆍ殷栗ㆍ江陰ㆍ長連ㆍ兎山等縣, 俱經焚蕩占住。 只延安府一城, 守臣固守, 奮勇拒敵, 賊遂大挫而去。 京畿
              廣州ㆍ驪州ㆍ坡州ㆍ楊州ㆍ水原ㆍ富平ㆍ利川ㆍ仁川ㆍ長湍ㆍ南陽等府鎭、楊根ㆍ豐德ㆍ加平ㆍ安山ㆍ朔寧ㆍ安城ㆍ麻田ㆍ高陽等郡、龍仁ㆍ振威ㆍ永平ㆍ陽川ㆍ金浦ㆍ砥平ㆍ抱川ㆍ積城ㆍ果川ㆍ衿川ㆍ通津ㆍ交河ㆍ漣川ㆍ陰竹ㆍ陽城ㆍ陽智ㆍ竹山等縣, 俱經焚蕩, 亦有占據。 江華ㆍ喬桐等府縣, 俱賊未入境。 江原道
              原州ㆍ淮陽ㆍ襄陽ㆍ春川ㆍ三陟ㆍ江陵ㆍ鐵原等府鎭、通川ㆍ平海ㆍ旌善ㆍ高城ㆍ扞城ㆍ寧越ㆍ平昌ㆍ等郡、金城ㆍ蔚珍ㆍ歙谷ㆍ伊川ㆍ平康ㆍ金化ㆍ狼川ㆍ洪川ㆍ楊口ㆍ橫城ㆍ麟蹄ㆍ安峽等縣, 俱經賊患, 亦有占住。 慶尙道
              慶州ㆍ星州ㆍ安東ㆍ昌原ㆍ金海ㆍ密陽ㆍ善山ㆍ大丘ㆍ東萊等處府鎭、草溪ㆍ蔚山ㆍ梁山ㆍ淸道ㆍ醴泉ㆍ永川ㆍ興海ㆍ金山ㆍ咸安ㆍ陜川等郡、慶山ㆍ固城ㆍ巨濟ㆍ義城ㆍ泗川ㆍ鎭海ㆍ開寧ㆍ三嘉ㆍ高靈ㆍ宜寧ㆍ河陽ㆍ龍宮ㆍ彦陽ㆍ漆原ㆍ仁同ㆍ聞慶ㆍ咸昌ㆍ知禮ㆍ玄風ㆍ軍威ㆍ比安ㆍ義興ㆍ新寧ㆍ靈山ㆍ昌寧ㆍ機張ㆍ熊川等縣, 俱經焚蕩, 占住。 靑松ㆍ寧海等府、榮川ㆍ豐基ㆍ咸陽等郡、南海ㆍ盈德ㆍ居昌ㆍ奉化ㆍ河東ㆍ淸河ㆍ安陰ㆍ丹城ㆍ禮安ㆍ迎日ㆍ長鬐ㆍ眞寶等縣, 俱賊未入境。 只晋州一城, 本鎭官固守拒賊, 斬殺甚衆, 賊遂遁歸。 咸鏡道
              安邊ㆍ德原ㆍ鍾城ㆍ慶興等府鎭、文川ㆍ高原ㆍ三水ㆍ端川等郡、洪原ㆍ利城ㆍ明川等縣, 俱經賊患, 亦有占住去處。 忠淸道
              忠州ㆍ淸州等鎭、淸風ㆍ丹陽ㆍ槐山等郡、文義ㆍ堤川ㆍ懷德ㆍ延豐ㆍ陰城ㆍ淸安ㆍ鎭川ㆍ永春ㆍ報恩ㆍ永同ㆍ黃澗等縣, 俱經焚蕩, 亦有占住。 公州ㆍ洪州等鎭、林川ㆍ泰安ㆍ韓山ㆍ舒川ㆍ沔川ㆍ天安ㆍ瑞山ㆍ沃川ㆍ溫陽等郡、鴻山ㆍ德山ㆍ平澤ㆍ稷山ㆍ定山ㆍ靑陽ㆍ恩津ㆍ懷仁ㆍ鎭岑ㆍ連山ㆍ尼山ㆍ大興ㆍ扶餘ㆍ石城ㆍ庇仁ㆍ藍浦ㆍ結城ㆍ保寧ㆍ海美ㆍ唐津ㆍ新昌ㆍ禮山ㆍ木川ㆍ全義ㆍ燕歧ㆍ靑山ㆍ牙山等縣, 俱賊未入境。 全羅道
              珍山ㆍ錦山等郡, 龍潭ㆍ茂朱等縣, 俱被焚掠外, 羅州ㆍ光州ㆍ南原ㆍ長興ㆍ順天ㆍ潭陽ㆍ濟州等府鎭、寶城ㆍ益山ㆍ古阜ㆍ靈巖ㆍ珍島ㆍ淳昌ㆍ金堤ㆍ礪山ㆍ靈光ㆍ樂安等郡、昌平ㆍ臨陂ㆍ萬頃ㆍ金溝ㆍ綾城ㆍ光陽ㆍ龍安ㆍ咸悅ㆍ扶安ㆍ咸平ㆍ康津ㆍ玉果ㆍ高山ㆍ泰仁ㆍ沃溝ㆍ南平ㆍ興德ㆍ井邑ㆍ高敞ㆍ茂長ㆍ務安ㆍ同福ㆍ和順ㆍ興陽ㆍ海南ㆍ求禮ㆍ谷城ㆍ長城ㆍ珍原ㆍ雲峯ㆍ任實ㆍ長水ㆍ鎭安ㆍ大靜ㆍ旌義等縣, 俱賊未入境。 只全州府一城, 賊至城外, 望見守備完固, 不犯而退。
地名: 殷山 (平安道, 縣（監）)
年: 1637.0

○龍、馬兩將至闕, 上召見之。 龍胡使鄭命壽傳語。 命壽, 平安道
              殷山賤隷也。 少爲奴賊所擄。 性本狡黠, 陰輸本國事情, 汗信愛之。
地名: 殷山 (平安道, 縣（監）)
年: 1651.0

○安州人金忠一父、子、孫三人, 孝行卓異, 忠一之父彦秀, 丁卯變亂, 以將官死節, 一門之內, 四人忠孝俱全。 寧邊民李應男、校生吳淑獻、宣川訓導桂天老父ㆍ子ㆍ孫三世、嘉山兵營吏金有起、三登民李乙男、熙川校生金信哲、成川民金奉日兄弟、殷山民李承回ㆍ金呂哲、平壤進士洪僎及民朴繼用、三和校生安處智、良女楚香等, 孝行出天, 至誠事親, 斷指救病。 江西正兵金得麗, 不但孝行無愧古人, 國恤三年, 至誠服喪, 校生金碩珍年纔五歲, 父死服喪三年, 無異成人, 仁祖國恤, 亦服喪三年。 私奴金莫男、館軍金得招ㆍ金士男、平壤民金起廷等, 兄弟同居, 少無間言, 不置私財, 同其衣食, 寧邊人金成洛妻朴氏、平壤良女莫眞ㆍ金秀澤妻安氏、正兵李彦歷妻良女三春等, 孀居節行, 無愧古人。 平安監司抄啓以聞, 因禮曹覆啓, 旌閭賞職, 給復有差。
地名: 殷山 (平安道, 縣（監）)
年: 1653.0

○丙寅/上引見大臣及備局諸臣, 特令領中樞府事李敬輿入侍。 上謂敬輿曰: "卿之箚辭, 切中當今上下之病, 不可泛然答之, 故召卿面諭矣。 所論無非至言, 而至於繼述祖宗仁厚之德云者, 尤善矣。" 對曰: "芻蕘之言, 聖人擇焉。 臣言雖淺, 若蒙採施, 則豈無少補乎?" 上曰: "柳慶昌除授邊邑, 果非體下之道, 江界府使改差。 且其爲人何如?" 對曰: "廉簡自守之人也。" 上又問曰: "任有後何如? "對曰: "其人有文章, 且有至行矣。" 上曰: "特爲擢用。" 又曰: "李應蓍、尹文擧竝敍用。" 上曰: "公ㆍ私賤、良民, 竝從母役何如?" 領議政鄭太和曰: "私賤旣從母役, 而公賤及良民則獨否, 其不均亦甚矣。" 上歷問諸臣, 皆以爲善。 副提學金益熙、大司憲金南重力言其便, 工曹判書元斗杓獨難之。 敬輿曰: "臣箚略言兵制矣。 束伍之無益於戰陣久矣。 兵務精, 不務多, 多而不精, 適足以自困也。 宜簡精兵十萬, 皆習火技, 其餘冗兵, 盡令減去, 則浮費自省, 豈不便乎?" 太和曰: "束伍則固無所用, 然以其不精, 而遽損其額, 亦不可也。" 守禦使李時昉曰: "各衙門軍官, 罷定軍役, 已有成命, 而但山城所屬者, 亦已滿千, 似難降定矣。" 太和曰: 軍官之稱, 至於千, 果極濫雜, 改以他號, 仍屬山城之役似好矣。" 上曰: "卿言是矣。" 上曰: "彼中人衣服無章, 卒伍之類, 亦着龍袍。 昭顯世子及予之往瀋也, 彼給蟒龍衣, 使着之。 今麟坪之往也, 亦然云, 蓋厚待之意也。" 麟坪大君
              㴭以使臣赴北京也, 彼以王弟優禮之, 引入殿內, 置酒與飮, 又與黑色蟒龍衣, 㴭卽於座上, 衣而謝之。 及其還也, 人多有言之者。 大司憲金南重聞而欲論之, 上聞有物議, 慮其未諳彼國之例, 乃於是日, 引前事而曉諭之, 臺臣知上意, 不敢發。 大司諫洪命夏啓曰: "今謝恩使赴北京之日, 譯官輩私相交易, 而以其物貨, 託稱內用, 極可驚駭。 請令攸司摘發科罪。" 上從之。 益熙進曰: "魯山墓在寧越, 往在祖宗朝遣邊官致祭, 今則久廢。 若擧舊典, 則其於消沴求雨, 不爲無助。" 上令該曹擧行。 承旨金佐明曰: "實錄洗草時, 有賜宴之命矣。 取考故事, 則洗草之前, 有賜宴政府之擧, 而承旨、中使皆押宴, 成廟
              《實錄》纂修後, 大提學洪貴達爲序文矣。" 上曰: "有施賞之典乎?" 佐明曰: "嘗聞古來流傳之語, 大提學與都廳、郞廳, 皆有陞秩之典, 先輩文集中有見出處矣。" 上曰: "賜宴之擧, 不可欠缺, 先行政府宴, 洗草則退行。" 上曰: "鄭命守親屬作弊者, 使平安監司摘發處置乎?" 太和曰: "曾已密通, 而陽德縣監張繼禹作弊最甚云矣。" 上曰: "令本道用極律。" 太和曰: "殷山府使當還降其號, 而成川地割屬殷山者, 亦當還之成川, 因命守所囑, 前後免賤奴婢, 竝皆還賤爲當。" 上從之。
地名: 殷山 (平安道, 縣（監）)
年: 1822.0

○禮曹以各式年京外忠、孝、烈、狀報政府, 分等抄啓。 忠臣旌閭秩。
                【京居贈參議李士珪, 丁丑虜亂扈從沁都, 殉節者也。】
              孝子旌閭秩。
                【京居故通德郞兪彦淳, 故郡守鄭維, 故士人李堂九, 故折衝宋奎輝, 開城府故士人秦景舜、梁濟均, 忠原故童蒙洪此奇, 永同故士人金良榘, 藍浦故通德郞李基周, 全州故郡守李汝忠, 扶安故士人金履孝, 迎日故士人金仁學, 三陟故學生洪啓夏, 平壤故參奉金宗澤, 咸興故學生李益孫, 富寧武人鄭彭重, 安邊故士人金彦濟。】
              孝女旌閭秩。
                【京居故學生李維妻金氏, 楚山故士人尹基顯妻金氏。】
              孝婦旌閭秩。
                【溫陽故士人李培夏妻南氏, 江界無役宋泰文妻申姓。】
              烈女旌閭秩。
                【京居故學生尹致準妻林氏, 故學生黃奎鈾妻許氏, 故進士權賚妻李氏, 故僉正李秉淳妻金氏, 故學生朴齊衡妻李氏, 故折衝皮尙一妻尹氏, 故學生林日淳妻尹氏, 故學生趙漢錫妻權氏, 贈參議李士珪妻李氏, 故將仕郞安國均妻李氏, 故折衝金順孫妻金氏, 故吏姜寬得妻方姓, 開城府故士人金履瑞妻梁氏, 故士人玄錫祺妻金氏, 廣州府故學生金致彦妻趙氏, 江華府故劉義泰妻河氏, 木川故通德郞金義淵妻李氏, 淸州故士人李集璜妻李氏, 靑陽故良人李重馥妻金姓, 稷山故良人李士玉妻白姓, 全州故士人宋規煥妻安氏, 玉果故良人金夢愛妻金姓, 錦山故士人朴希默妻金氏, 光州故士人崔弘淳妻申氏, 淸道故士人李宅俊妻郭氏, 蔚山故學生許塾妻李氏, 山淸故士人閔百祿妻盧氏, 河東故士人崔浩妻金氏, 其女兄故士人金尙讃妻金氏, 寧海良人金文在妻私婢一烈, 襄陽故士人鄭用觀妻申氏, 三陟故良人崔明倫妻朴姓, 原州故通德郞朴東肇妻李氏, 洪川故士人許殷洙妻李氏, 長淵故士人金在重妻李氏, 載寧幼學康彛根妻李氏, 平壤故士人張禮維妻李氏, 館軍朴允建妻朱姓, 殷山故士人李再倜妻金氏, 成川故良人李廷沃妻趙姓, 德源故武人南允福妻李氏, 咸興故士人朴尙駱妻金氏。】
              孝子贈職秩。
                【京居故進士金善民, 任㠎。 故通德郞申晧, 開城府故士人金彦璋, 公州故士人閔鎭運, 木川故通德郞金義淵, 〈天〉安故同知李大亨, 淸州故通德郞李尙復, 扶餘故士人黃載謙, 全州故別將金養直, 故士人金亨福, 光州故士人金光儁, 其弟故士人光源, 永川故士人李時復, 淸道故士人李宅俊, 寧越故學生嚴健中, 橫城故幼學申昅, 其弟故同知
                    
                  , 谷山故士人韓錫龜。】
地名: 咸興 (咸鏡道, 首府/府)
年: 1424.0

○刑曹啓: "謀殺妻本主奴四龍, 請依律凌遲處死。" 從之。 四龍, 昌原侍衛軍黃思進婢夫也。 斬歐父私奴仍邑金, 咸吉道
              咸興府人也。 初, 仍邑金馬逸, 入父田食禾, 父讓之, 仍邑金怒, 捽父仆之, 踞於腹, 以足趾踢之。
地名: 咸興 (咸鏡道, 首府/府)
年: 1425.0

○兵曹據咸吉道監司關啓: "咸興主事朴興孫因催稅糧, 率方別監申末應介到崔天奉戶, 天奉女壻甲士李興敏率奴三人, 執興孫等結縛毆打, 以至成傷。 又令巡示懸諸桑木, 其爲縱恣莫甚。 各道監司雖直論通政以下, 甲士自以爲禁兵, 監司不得直斷, 無所畏忌。 若無防禁, 則慮恐後日如此橫悖者, 繼踵而起。 請自今, 下番甲士有如此者, 監司囚禁, 啓達論罪。" 從之。
地名: 咸興 (咸鏡道, 首府/府)
年: 1426.0

○咸吉道行臺監察李師曾復命啓曰: "初鐵原戶長金生娶杆城戶長之女, 生子金松、金珍衣等, 逃居于咸興府之洪原縣, 累世子孫男女四百二十六口。 金道練之父元龍, 以興販主於金珍衣家, 細知金生子金松名字根脚, 認以逃奴許松所生, 托林堅味勢, 歲庚申, 告于文川官, 枉法取招從賤。 堅味被誅後戊辰年, 從良定軍役。 金道練及一族孫鳳、李安等又以奴婢推之, 謀欲得決, 贈與權勢, 卒平城府院君
              趙狷十七口, 卒右議政鄭擢七口, 右議政趙涓六口, 谷山府院君
              延嗣宗七口, 李原四口, 故參議曺崇德八口, 趙末生三十六口, 定州牧使南宮啓二口, 摠制李興發四口, 知宜川郡事尹諫十四口, 知安山郡事金理恭三口, 少卿崔得霏一口, 大護軍李乙和一口, 前正郞吳備一口, 前司正申得止八口, 卞貴生十二口, 前判事李烈一口。" 命下司憲府。
地名: 咸興 (咸鏡道, 首府/府)
年: 1430.0

○刑曹啓: "全州囚私奴巨乙升, 鬪殺私奴莫山, 安岳囚百姓金上佐, 歐殺其妻內隱伊, 咸興囚私奴春吉, 鬪殺百姓洪末訖金, 請竝依律處絞。" 從之。
地名: 咸興 (咸鏡道, 首府/府)
年: 1431.0

○癸未/刑曹啓: "有金桂生者, 竊禮賓寺奴, 詐爲妻奴, 轉賣於人。 僞造咸興府印, 又僞署少尹及證人筆執等名, 事覺, 律當處斬。 然桂生於神懿王后, 爲異姓四寸。" 召右議政孟思誠、吏曹判書權軫、贊成許稠、禮曹判書申商議曰: "金桂生, 雖非有服之親, 然嘗侍從潛邸, 欲末減, 何如?" 僉曰: "不入議親議勳之例, 宜從律斷。"
地名: 咸興 (咸鏡道, 首府/府)
年: 1432.0

○召詳定所提調孟思誠、權軫、許稠、鄭招等議曰: "予卽位以來, 常以不改祖宗成憲爲心, 如有不得已之事, 屢有更改, 然奴婢之事, 未嘗更改, 但公私婢嫁良夫所生從良之事, 則大臣多言其不可, 而予不允從。 今更思之, 公私婢屢更其夫, 良賤混淆, 曖昧難明。 因此不父其父, 敗常亂倫, 若之何則上不負太宗之成憲, 下不敗人倫之正道? 其各熟議以啓。" 思誠等以爲: "賤者隨母之法, 亦一代之良規, 豈爲增己之僕隷, 而立此法哉? 蓋賤女日更其夫, 行同禽獸, 其所生但知有母, 而不知有父, 此隨母之法所以立也。 今革其從父爲良之法, 復立隨母從賤之法, 則上策也。 若曰不可更改祖宗成憲, 則宜令公私婢, 嫁良夫之時, 各告本主, 成許嫁文案, 然後乃嫁, 則庶合祖宗之成憲, 而父子之倫亦明矣。" 上又曰: "建官命名, 歷代所同。 本朝都摠制之名, 始於前朝, 因循未革, 予欲改之, 更考古典以啓。" 思誠等以爲: "摠制之名, 誠歷代所無也, 宜復立國初所稱中樞院以爲號。" 上又曰: "予聞平壤府
              太祖影殿, 年久頹圯, 令正朝使李蕆審視之, 蕆報云: ‘殿宇欄墻, 悉皆頹毁, 儀仗祭器, 亦甚麤陋。’ 予心以爲影殿不爲則已, 爲則豈可如此? 太宗嘗曰: ‘先王影殿, 設于州郡, 固無古制, 宜勿構。’ 河崙啓: ‘州人感德思慕, 而立殿奉祀, 則不害於義。 國家立廟州郡, 以奉先王先后之神, 不應古禮。’ 太宗然之。 厥後語予曰: ‘自我千歲之後, 州縣毋立廟。 朴信曾於咸興府立影殿, 欲奉予眞容, 令亟破之。’ 太宗遺敎如此。 古人云: ‘遺敎, 雖不義之事, 尙且曲從。’ 況據禮經丁寧敎之乎? 太宗朝所建州郡之廟, 不可輕革, 然考歷代影殿有無, 酌其可否以啓。" 招、稠、軫等以爲: "非獨平壤, 於慶州、全州亦有之。 先王奉祀, 非州郡所得而爲之, 況歷代之制, 亦所罕見! 殿下所親祭穆淸殿外, 皆令革罷。" 思誠以爲: "已成之殿, 仍舊修補爲便。" 上又曰: "六曹與漢城府, 事務實繁, 堂上有故不仕, 則事多淹滯。 欲於六曹, 加設參判參議各一、漢城府加府尹一人, 何如?" 思誠等以爲: "上敎至當, 況今改正摠制府, 加設爲便。" 上從之, "但隨父從良及影殿革罷, 所係至重, 予更商量。" 仍召前判書趙末生, 問以從父爲良立法本意, 末生對曰: "去甲午年, 臣爲代言, 一日太宗御便殿, 欲立從父爲良之法, 李叔蕃力陳不可, 太宗不聽, 命臣執筆, 親敎立法。"

○壬辰/上護軍任孝信往咸吉道, 輸軍糧于張童兒。 頭目千戶李讓, 與孝信言: "斡朶里指揮凡察, 告使臣云: ‘聖旨內, 楊木答兀所擄唐人, 令刷送朝鮮。 吾等交易使喚奴婢及作妾人等, 逃至慶源、鏡城界者, 悉還中國。 因此吾輩無使喚之人, 故不得已將虜掠慶源、鏡城、甲山、閭延之人, 爲奴使喚矣。 且吾等族親在婆猪江等處, 將往以居。’ 使臣答云: ‘朝鮮殿下敬事朝廷, 唐人入境, 則雖三歲小兒, 悉皆送還, 獨於汝等不然乎? 何含怒也?’ 凡察不服曰: ‘要奪朝鮮人物, 以報吾讎。’" 又野人千戶月下來謁使臣, 謂孝信曰: "吾輩奴婢逃至慶源者, 依唐人例入送中國, 甚不可也, 然我則不怨。 凡察怨其妾女被奪, 常欲報讎。" 孝信至咸興謁昌盛, 盛怒曰: "汝何不盡輸軍糧于大張, 而妄稱吾語? 何不與歸孔州, 頭目等僕馬? 何不許頭目, 率行小通事而留之慶源乎?" 令脫孝信帽, 將打之, 賴接伴使盧閈及監司金孟誠等營救, 乃止。
地名: 咸興 (咸鏡道, 首府/府)
年: 1433.0

○禮曹啓: "咸吉道生徒有奴婢者少, 自慶源、鏡城至咸興都會, 程途隔遠, 防禦緊要, 累日往來未便。 請咸興以北置一所, 南置一所, 南道都會則生徒十人, 北道都會則五人聚會勸學。" 從之。

○議于議政府六曹曰: "今被虜人內本國人七名, 奏聞後不送乎? 雖不奏聞, 無害於理乎?" 僉曰: "初奏曰: ‘野人偸取爲奴之人逃來本國, 則審問根脚, 係是上國軍丁, 則差人發還; 原係本國之人, 則給親完聚。’ 雖不更奏, 無害於理。" 從之。 又議曰: "今來勑書: ‘去年忽剌溫
              野人
              木答兀等, 往弗得山打圍, 被王邊民偸去馬二十餘匹, 因搶虜男婦共六十餘名。’ 此言誣罔, 欲奏卞明, 何如?" 僉曰: "上敎至當, 請悉卞明。" 上從之, 令承文院, 修奏草以啓。 又議曰: "前日所議護送, 非建州衛, 乃指斡木河也。 使臣牽來之馬, 則回自江界, 勢所不能, 不可不護送也。 且無聖旨, 而擅便護送, 亦不可也, 處之如何?" 僉曰: "雖無聖旨, 使臣不可徒行也, 差人護送, 具辭奏聞可也。" 獨禮曹判書申商曰: "若自建州衛無往斡木河之路, 而須經本國, 則差人護送, 猶可也, 自建州衛通於斡木河, 則何必經本國, 而到(幹木河)
                〔斡木河〕
              乎? 臣以爲今日護送, 而開後日無窮之弊, 甚爲不可也。 須擧聖旨, 不從其請, 則必不來本朝之境, 而自婆猪江直往斡木河矣。" 上曰: "申商之議得矣。" 是日, 崔眞宿于族人李洙之家。 以咸興妾妓到洙家, 故自此每來宿焉。
地名: 咸興 (咸鏡道, 首府/府)
年: 1435.0

○禮曹與議政府諸曹同議, 各品陳言以啓: "一。 各處僧徒, 號曰安居, 多聚米穀, 以供坐食之徒, 庶民終歲勤動, 未免飢寒, 乞命有司痛禁。 其已聚之米, 令所在
                〔官〕
              散給飢民。 右條棟梁僧禁止, 載在《元典》, 申明擧行。 一。 近年旱乾之災, 京畿尤甚, 徭役煩重, 民不聊生, 凡可移定者, 悉皆移定於他道; 可減省者, 量宜減省。 至若分禮賓典廐署乳牛所生穀草炊料木, 厥數猥多, 民甚苦之。 上項各司所養雜畜, 亦宜減省。 右條, 令戶曹禮曹同議量減。 一。 慶尙道
              乃而浦等處來接倭人, 往復無常, 日增月加, 數年之間, 幾至數百戶。 是猶養虺蛇於室中, 恐必有肆毒之日, 宜亟還本島, 毋貽後悔。 右條, 興利事畢者, 久居未便, 隨宜入送之策, 令其道監司處置使商確啓聞施行。 一。 還上分給, 當先貧乏, 各部管領等以爲貧乏之人, 秋成難以徵納, 罪責在己, 肆不傳報。 或因干請, 或受贈與, 富居者, 先報本部及漢城府, 官吏亦不親審, 據此移文, 民有不均之嘆。 願自今漢城府五部官吏, 親審覈實移文。 右條, 令五部親審擲簡。 一。 檢屍之際, 毫釐有差, 人命係焉, 中外官吏, 檢屍不明, 以致冤抑。 臣竊見《無冤錄》一書, 具載檢屍格例。 乞於吏科律科, 幷試之, 朝士亦令(隷)
                〔肄〕
              習。 右條, 律科講試之歲, 比他科最少, 唯於律科, 幷試給分。 一。 養子與己子無異, 其中子或從仕, 親在外方, 雖得疾病, 無歸覲之法。 願自今考其所居官陳省, 許令給暇往視。 右條, 依上言施行, 但考收養的實文契, 然後方許具報。 一。 獄者, 人之死生係焉, 苟非其人, 冤抑莫伸。 聽獄者訊問之際, 遽加捶楚, 以至壓膝, 累年滯獄, 以致冤枉者, 比比有之。 願擇公明正直者, 每秋分遣各道, 審理冤獄, 如有顚倒是非, 枉刑取辭者, 依律論罪; 情狀曖昧, 曲直難卞者, 具辭以聞, 下政府擬議施行。 右條, 訊杖之數、滯獄之由, 令刑曹司憲府考其季月監獄狀糾理, 其關係至重疑獄, 具辭移關刑曹, 擬議啓聞施行。 一。 兩麥之切於民生至矣。 咸吉道之民, 不以爲急, 咸興以南暫種小麥, 以北則專不耕種, 每當凶歉, 救荒無由。 願自今每邑悉令勸耕, 以爲周急之資。 其種子則慶尙、江原南道國庫米&#x25E34;, 趁節貿易, 漕轉分給。 右條, 令其道監司, 訪問便否啓聞後更議。 一。 受還上者, 合家疫疾, 男女皆歿, 只有弱息, 寄食他家, 催吏從而督納, 故人皆厭而却之, 無所寄寓, 甚可憐也。 願自今勿徵, 以恤煢獨。 右條, 推其幼弱眞僞、奴婢家財田土有無多少, 取旨免徵。 一。 正朝聖節千秋封裹人蔘之數, 一百四十斤; 無時謝恩及本國所用, 亦不過百餘斤。 貢案之數, 平安、黃海道共計九百六十斤, 亦足一年之用, 皆合於進獻, 其他咸吉、江原兩道貢蔘, 共計五百四十斤。 然體少色惡, 乾正非法, 碎碎不用, 每年不納, 各官貿於京中, 每一斤給緜布三匹, 尙且難得, 弊固不小。 願自今咸吉、江原兩道貢蔘, 竝皆蠲免, 如或不足, 臨時酌量加定。 右條, 咸吉、江原貢蔘, 獨減未便。 平安道二百斤, 黃海、江原、咸吉道各一百斤減除。 一。 貢稅, 國家重事。 金遷收稅, 委之色吏, 貪利之徒隨所愛憎, 任意高下, 納稅者一違其意, 則輒不準納, 盡賣衣服, 以充其數, 其他科外橫斂, 不可勝言。 願擇公廉正直曾經顯官者, 定爲監考, 使吏不得容手, 以革前日之弊。 右條, 依陳言施行。 一。 鰥寡孤獨, 不能自存, 理宜矜恤。 無識之徒, 雖其至親, 委之官家, 不肯收養, 以致凍餓, 今後推覈科罪。 右條, 依陳言施行。 一。 平安道合排, 前此各令所在官檢察, 及癸丑北征, 自价川至江界九合排, 依站路例置察訪。 然閭延、泰川、碧潼、理山、雲山等各官二十七合排, 皆無察訪, 尙不廢事。 今价川、江界等處察訪支待之人、隨從之輩, 或奪赴防軍卒之馬, 累日騎載, 瘦弱致死, 弊固不小。 乞固革察訪, 仍以所在官檢察。 右條, 令其道監司訪問便否啓聞後更議。 一。 船軍三丁爲戶, 一年番上, 不過二朔, 獨鎭撫領船頭目知印等解文字者, 各有所掌, 未得隨例遞番, 一年番上, 乃至六朔, 而仕到則依他船軍, 只給二朔, 願盡給番上月數之仕。 右條, 前此不盡給仕到之故及仍番給到便否、依他遞番便否, 令其道監司處置使, 訪問啓達後更議。" 皆從之。
地名: 咸興 (咸鏡道, 首府/府)
年: 1445.0

○乙丑/議政府據戶曹呈啓: "咸吉道
              新恩站, 本自凋弊。 今以土着站吏李策等三人, 移屬咸關嶺下新站, 請仍舊還屬新恩。 且新站, 唯以二三戶, 不能供役, 今李蒙寵等六戶, 將屬五鎭各站而未行, 願將蒙寵等六戶, 屬于新站, 依濟仁、終浦站例, 推刷附近各官補充軍、各司奴子九戶家屬, 又刷旁近逃亡入居人地田, 以爲位田, 號曰咸原站。 且德山站, 土地塉薄, 人吏不得安業, 請移于咸興水田平之地, 依上項例, 加屬九戶, 給田完恤。" 從之。
地名: 咸興 (咸鏡道, 首府/府)
年: 1451.0

○同知中樞院事趙克寬上言: "一, 沿邊各鎭, 境連賊路, 若非行城, 以我單弱軍卒, 勢難守之, 行城之築, 實國家之急務。 然一二年未易訖功, 各鎭之中, 穩城、鍾城, 民居尤盛, 而皆茅舍。 如有火災, 人無避火之處, 城基須當開廣。 且兩邑壁城, 因年久頹圯, 頗多。 宜當及時修葺, 然數改築, 則其功不下石築之功。 一築石城, 則經久不毁。 請量居民多少, 增廣城基, 令本邑之民, 限二三年, 停行城之役, 築之。 一, 沿邊各鎭, 土地肥厚, 禾穀歲稔, 居民, 田稅外雜貢, 一皆蠲免, 而赴防之人, 各居其處, 無裹糧轉輸之弊。 唯鏡城以南各官, 有實民戶, 悉徙各鎭, 其留居之民, 憚於常徭, 逃入各鎭者相繼。 只以沿邊富庶之策, 未得刷還, 故各鎭漏挾丁口, 倍於元籍之數。 仁壽府尹金允壽, 曾爲都節制使時, 謂臣曰: ‘刷此漏挾丁口付籍, 以代南道軍士赴防之數, 則南道之民, 稍得蘇息。’ 臣是其言, 而但恐避重就輕烏合之衆, 土着未久, 遽急推刷, 則離心還逃, 未卽以啓。 厥後南道各官赴防軍士救弊之方, 夙夜思之, 他無可救之策。 臣以爲, 各鎭居民之中自願充補取才者, 當以富實壯勇之人, 騎槍、步射中一才入格者, 皆試取之, 授散官職, 付籍赴防, 以代南道赴防軍數, 每年隨其試取之數, 以除職, 其中仕日最多者, 當道甲士之中, 若有窠闕隨卽移差給料, 則不過數年, 漏挾丁口, 自然見籍, 而南道之民, 可以息肩。 一, 吉州北面, 實當賊路, 密邇野人, 防禦亦緊, 前此都節制使屯兵之處, 自移營後, 迨今無邑城, 賊虜來往, 瞻視不嚴。 若知虛實而突入, 則民無所據。 且本州三遷, 而時治石城基址已定, 但以東北隅有水災, 停之。 州民欲於此處, 防水而畢築, 然地臺石及倉庫、館舍, 造成之功不小, 三遷之民, 勞苦已至。 其水災可畏之處, 令石築防之, 仍於時治之處畢築, 如有未便, 改審他處, 造築石城, 以實防禦。 一, 咸興府, 乃本道要衝之地。 東有咸關嶺, 道路險阨, 眞一夫當百之地, 且興王之地, 非他州郡之比。 宜設巨鎭, 以嚴賊虜瞻視, 前所築邑城低微, 館舍卑狹, 故自去年八月, 始改營之, 然事巨力微, 未易訖功。 本邑居民, 限四五年, 除行城之役, 俟營造功畢, 邑城東南面, 從古城基造築。 一, 沿邊各鎭, 則旣築行城, 設口子萬戶, 徙鏡城以南各官富實民戶實之, 故居民阜盛, 鏡城以南, 則存留民戶數少, 閑廣之地亦多, 其餘十三州不完固, 野人豈不謂內虛外實哉? 臣常不忘懷, 反覆思之, 咸興、吉州外, 各州郡邑城, 則行城未訖, 勢難竝築, 今計五鎭入居民戶之數, 而徙民實之, 俾墾閑田, 誠今日急務。 故臣嘗爲觀察使時, 移書南道, 令各官計閑曠之地及五鎭入居民數, 未就見代。 今使本道監司, 磨勘啓聞, 令主掌官, 度其閑田之數, 以地窄民稠有實民戶, 移之於此, 以實內地, 以盡地利。" 上召河演、皇甫仁、南智、鄭苯、鄭甲孫、安崇善與克寬, 議之。 僉議以爲: "第一條、二條、三條、四條, 依上言施行。" 第五條, 演、崇善以爲: "除他道入居, 令本道監司, 措置啓聞後, 更議。" 仁、智、苯、甲孫以爲: "他道人民入居之策鄭重, 不敢輕議。" 上曰: "入居事重, 今不擧行, 其餘皆從僉議。" 上謂演等曰: "各驛馬匹凋殘, 轉輸最難。 今聞, 七站吏、平安道館夫等, 私作車用, 以輸使客輜重, 予欲令本道, 效安東曲轅車, 造而用之, 何如?" 演等對曰: "我國之地平易, 如上國, 則用車無難, 世宗朝, 亦令各驛用之, 道險難行, 故遂廢之。 今雖立法, 亦未能用。 若民間閭閻平易處, 今猶用之, 未聞站夫用以轉輸也。" 上曰: "卿等議, 然矣。" 上又謂曰: "別侍衛鄭護, 與妻同宿, 乘夜自縊, 卿等謂: ‘情涉曖昧, 棄而勿推爲可’, 且卿等前日亦謂: ‘金相告身還給, 亦可’, 果何意也? 僉曰: "鄭護之事, 雖人命重事, 然屍無傷處, 且其家甚窄, 隣宇逼側, 又鄭護家奴亦在, 若有可疑之迹, 則其隣人及家奴, 豈不聞知? 又推覈時, 暫無可疑之端。 況自古狂人, 有自縊者, 此事情狀, 甚爲曖昧。 金相所犯, 當初非相服招而抵罪? 因親病來京, 邑吏以供億之需, 齎貨物, 置本家廊舍, 事覺, 憲府以金相自盜拷訊, 三次不服, 勒令抵罪。 以今觀之, 世宗時, 偰猷、楊治, 明白犯贓, 而尙且蒙宥, 況相祖英烈, 爲太宗佐命功臣, 以忠勳之裔, 且有武才可用, 今當大赦, 未蒙恩澤, 何如?" 上曰: "鄭護事, 可勿推, 金相告身, 亦宜還給。"

○甲午/召領議政皇甫仁、左議政南智、右議政金宗瑞、左參贊安崇善、右參贊許詡, 御思政殿, 引見曰: "久遠之計, 當預圖之。 今都城四面無援城, 甚無計也。 此都東有廣津城, 據江爲阻, 四通之路, 北有重興城, 天作險阻, 雖無可通之路, 亦好城也。 獨西南無之, 然豈無可城之地? 予欲修築, 以備不虞, 何如?" 僉曰: "近年國家多事, 民不息肩。 若待閑暇, 修築援城, 其計得矣。 且松都亦是根本之城, 脫有大賊, 勢不得過彼而至此也。 城皆頹圮, 深可慮也。 如欲修築, 當先聚石, 事半而功倍矣。" 上然之。 又曰: "內禁衛號稱精兵, 然皆猥瑣。 今命大臣試取, 欲其別爲格例, 以得實才爾。 今聞只依兵曹舊例, 如此則與前日何異乎?" 又曰: "別侍衛, 人所樂爲, 然揀擇不精, 才否相雜, 何以處置?" 仁曰: "改其試取例格, 更擇之何如?" 上曰: "欲改擇取其才者, 爲一衛, 四品去官, 其不才者, 爲一衛, 五品去官, 但新事不可行也。" 僉曰: "上敎允當。 行之何難?" 詡曰: "北方防禦最緊, 築城之役, 民已勞矣。 宜當少緩, 以休民力。" 上謂仁曰: "穩城乃受敵之地, 邑城之築, 不可緩也。 明春卿當往見。" 仁曰: "臣當往築矣。" 仁等退, 命都承旨李季甸、右承旨姜孟卿, 議事。 其一, 咸吉道觀察使金文起啓: "咸興
              歸州洞, 太宗潛邸舊基, 築墻植木, 且舊基前有一家, 乃太祖潛龍舊居, 今傳爲李明晨所有, 而且將頹圮。 請令本宮奴僕, 修葺入居。" 仁等議以爲: "昔於歸州洞, 構太宗影殿, 太宗命罷之。 今延昌尉家, 本太宗潛邸, 其正室舊基, 但植木而已。 今歸州舊基, 亦但種樹木勿築墻, 李明晨家, 亦不必使本宮奴僕入居。" 其二, 全羅道觀察使成奉祖啓: "本道歲己丑, 始置常平寶, 其後守令, 不用心資殖, 或有僅存其本數者, 或有幷失其本者, 所當推鞫。 然已經赦, 不可治罪。 請罷常平, 其銅錢屬國庫, 米布屬義倉。" 僉曰: "旣有義倉, 何必別立常平? 宜從監司所啓。" 其三, 毛知里諸證, 皆以爲許安石子, 獨安石妻李氏, 及其收養許晩石妻權氏, 以爲非安石子, 義禁府請拷問權、李。 僉曰: "二女雖不服, 衆證明白, 何必拷問? 宜據衆證爲定。" 上皆從之。
地名: 咸興 (咸鏡道, 首府/府)
年: 1457.0

○領議政鄭麟趾等據巡察使朴薑、具致寬啓本議: "諸浦外藩籬, 諸鎭次藩籬也。 大抵欲密不欲踈, 密則有相掎角之勢, 踈則道路遙隔, 不及救援。 且所謂島夷長於水戰, 而短於騎戰, 我國長於騎戰, 而短於水戰。 臣等以爲倭奴慓悍輕死, 善用短兵, 若投隙登岸, 白刃相接, 則我之不捷, 什常八九, 前朝之季可鑑。 雲峯之戰, 不有我太祖之神武, 三道之民幾無孑遺。 所謂甘浦以北, 風浪險惡, 賊船來往勢難者。 臣等以爲前朝之季, 倭賊侵至咸興, 賊勢甚熾, 不有我太祖之神武, 咸吉之民亦無孑遺。 開國以後列聖相承, 廣詢群策, 龍驤駕海, 虎旅屯陸, 然後倭寇寢息, 耕耘竝海, 是雖聖化能服其心, 亦由藩籬牢固, 賊不敢窺覘耳。 今撤甘浦以北船軍, 則江原、咸吉之船軍, 皆當革除, 是自撤其藩籬也而可乎哉? 己亥庇仁之戰, 縣監宋虎生帥兵守城, 賊圍之甚急, 藍浦兵馬使吳益生竪旗于北, 舒川郡事金閏吹角于東, 救兵四至然後賊懼乃退, 是亦邊郡密比之明驗也。 盈德、淸河、延日、機張、鎭海、務安、興德、藍浦等地, 沿海防禦最緊之邑, 城郭館舍已備, 非一二年之經營。 丑山、漆浦、包伊、開雲、海雲、知世、助羅、所可、沙月串、突山、築頭、高巒、大津、唐津等浦, 或以退排或以密比爲可革, 然舟船非匏繫之物, 若有賊變, 或合或離, 出入救援。 況賊來無定處, 且排設已久, 倭賊悉知, 六十年間別無見敗之處。 今不宜無事而更改成規, 然非臣等之所洞見。 乞令曾經諸道觀察使、都節制使、處置使者熟議。 一, 兩界則防禦最緊, 道里遙隔, 軍官率多厭憚不赴, 不得已差遣朝官爲都鎭撫, 其餘軍官亦用京軍士。 若下三道, 則與兩界體勢不同, 今若稱都鎭撫差定, 非惟騶從供億之弊, 必將(寅)
                〔夤〕
              緣僥倖以爲媒進之階, 無益而有害。 又其餘軍官, 皆以下番京軍士帶行, 計日給到, 則人人希望仕到, 爭先趨附。 或以族親, 或以舊知阿私, 帶率軍官, 任意閑遊, 甚者或常在家, 虛錄仕到, 詐僞日滋, 及其番上, 奪人都目, 互爭是非, 訟端蜂起。 不特此也。 侍衛禁兵, 輕與方鎭將帥, 於大體何如? 況今下番軍士, 皆籍名諸翼, 使不得任意出入, 如有邊警, 皆令徵聚應變, 何必口傳然後乃爲緩急之用乎? 臣等以爲姑仍舊, 擇閑散人有武才者率行。 一, 兩界防禦最緊, 欲戍卒之多, 設立充補之法, 而實授甲士者, 亦不番上, 但赴防而已。 我朝侍衛禁兵來自三道者, 不啻什九, 若兵曹不更試, 只以仕到矢數, 相考授職, 則臣等恐猥劣無用之輩, 冒濫得授, 而禁兵終至於不精矣。 一, 本朝昇平日久, 生齒日繁, 土地有限, 居民濱海。 今若刷出安眠串居民, 則彼之棄舊徙新之苦, 姑置勿論, 以六百餘口之人, 將居之何地? 況他道沿海居民, 不得盡皆刷出, 則何獨患於安眠之居民乎? 臣等以爲此地牧場已居半, 南有處置使助兒梁助戰之所, 北有都萬戶及泰安節制使防禦, 海岸又無船泊處, 倭寇亦不得卒入爲寇。 其居民宜令仍舊, 其無松木山麓許民耕種, 其松木茂盛處嚴加禁伐, 毋得作田, 庶幾官民兩便。" 右贊成申叔舟議: "沿邊諸浦猥多, 兵分力弱, 其勢終須革不緊以補緊處。 今巡察使等, 已親審其形勢, 必不太遠。 況雖曰革之, 實移泊他浦耳, 船與軍無損, 而又無遷徙更建之勞矣。 但盈德、興海新鎭之軍, 不宜以水軍充立, 其水軍悉分屬他浦, 更以陸軍充給。 沿邊有城郭縣邑殘弊者, 以內地縣邑割補置鎭。 三道都節制使、處置使, 今已各置首領官、都鎭撫, 但邊將等軍官, 率多無賴之徒, 如吏典去官者, 侵漁軍戶爲弊不貲。 且於防禦無益, 悉依兩界例, 以下番軍士中有武才者率行, 其給則下三道與兩界苦歇不同, 量減仕到, 鎭則都節制使, 浦則處置使, 無時檢擧。 忠淸道沿邊之地, 無造船材木, 但安眠串耳。 今新入之人, 必有舊居之地, 雖刷出無新徒之苦。 依啓本施行。" 啓下兵曹, 兵曹啓: "第一條, 丑山浦、包伊浦、漆浦革罷, 船軍移屬興海鎭事, 則丑山浦船軍等, 皆居寧海府以上諸邑, 與海鎭隔遠, 不可移定, 宜屬寧海鎭。 但防禦最緊水軍, 不可盡屬於鎭。 今革罷包伊浦、開雲浦、海雲浦船軍共一千五百二名內, 富山浦、鹽浦、加乙望浦各四百名, 多大浦二百名、西生浦一百名, 量其所居遠近移屬。 且漆浦雖不可泊大船, 船小則可以泊立, 況今興海雖新置鎭, 無軍以戍, 則漆浦不可遽革, 改作小船, 仍舊防禦, 興海鎭軍, 則用傍近閑良人, 漸次充定。 第二條, 諸道都節制使, 兼差判府事事, 則軍民重事, 不可一人兼掌, 仍舊施行。 第十二條, 都節制使、處置使、都鎭撫差定事, 則以軍官爲都鎭撫, 似爲輕易, 選諳鍊朝官差首領官。 且諸營鎭邊將帶去軍官, 率用典吏去官無賴之徒, 甚爲不可。 請依啓本, 於下番京軍士中, 令擇有武才可用者, 自擧口傳率行, 仕到之數, 半兩界赴防者。 第十五條, 沿邊諸鎭, 試充補甲士事, 則下三道甲士, 乃番上侍衛禁軍, 事體與兩界異, 不可以外方所試便許除職, 仍舊爲可。 若沿邊諸邑幷合作鎭事, 委觀察使審定, 啓聞後擬議施行, 餘如所啓。" 從之。

○傳旨刑曹曰: "靈光永屬婢仲非, 賜都承旨曺錫文, 延安永屬婢德非、古阜永屬婢召史, 賜右議政姜孟卿; 昆陽永屬婢莫今, 賜雲城府院君
              朴從愚; 任實永屬婢心水, 賜領中樞院事尹師路; 平壤永屬婢性德、梁玉妹厚存, 賜坡平君
              尹巖; 安邊永屬婢於應伊、濟州永屬婢栢州, 賜花川君
              權恭; 靈光永屬婢松伊, 賜前判中樞院事李季甸; 稷山永屬婢梅花、李石貞妾女小非, 賜判中樞院事李澄石; 玉果永屬婢春月、成勝妾女性今, 賜左贊成申叔舟; 咸興永屬婢銀非, 賜右贊成黃守身, 文化永屬婢玉今、友直女子無心, 賜判中樞院事權擥; 李澄玉妾女哲今, 賜判書韓明澮, 靈光永屬婢玉京, 賜判書權蹲; 忠州永屬婢未致, 賜判書洪達孫; 閔伸妾女玉眞, 賜知中樞院事朴薑; 高山永屬婢欣加伊、李老女諫非, 賜都節制使楊汀; 永興永屬婢矢靡他、梁玉妹閑存, 賜都節制使洪允成; 咸安永屬婢小非、成勝妾女玉童, 賜判書朴元亨, 吉州永屬婢寶今、金尙忠女子尙非, 賜參判具致寬; 大興永屬婢於屯、李老女子李非, 賜前大司憲崔恒; 珍島永屬婢召史、趙完珪妾女玉今, 賜判內侍府事田畇; 錦山永屬婢召史, 賜前提學尹士昀; 權自愼妾女未致, 賜府尹柳洙; 吉州永屬婢定非、兪應孚妾女還生, 賜同知中樞院事奉石柱; 雲峯永屬婢奇德、李末生女子石非, 賜府尹康袞, 牙山永屬婢寶德, 賜都節制使柳河; 康津永屬婢若非, 賜觀察使元孝然; 蔚山永屬婢欣德, 賜中樞崔濡; 全州永屬婢漢非, 賜參判黃孝源; 金海永屬婢祿只, 賜左承旨尹子雲; 結城永屬婢於屯, 賜右承旨韓繼美; 權策妹召史, 賜參議曺孝門; 長連永屬婢延香, 賜右副承旨金礩; 博川永屬婢者斤伊, 賜參議權愷; 江界永屬婢全伊, 賜提學鄭守忠; 婢順非, 賜上護軍柳溆; 南原永屬婢吳非, 賜判事柳泗; 金堤永屬婢內隱非, 賜大護軍安慶孫; 泗川永屬婢永老, 賜上護軍趙得霖; 錦山永屬婢小斤伊, 賜副正洪順孫; 眞寶永屬婢春伊, 賜節制使郭連城, 康津永屬婢內隱伊, 賜前護軍崔潤。"
地名: 咸興 (咸鏡道, 首府/府)
年: 1461.0

○傳旨刑曹曰: "曾革預原官奴婢, 移屬咸興府。